
PISA 2022 tadqiqoti natijalari yuzasidan tahlillar
Oʻzbekiston Respublikasi Prezidentining 2019-yil 29-apreldagi 
PF-5712-son farmoni, Vazirlar Mahkamasining 2018-yil 8-dekabrdagi 
997-son qarori hamda Oʻzbekiston Respublikasi Bosh vazirining 2022-yil 
6-apreldagi 07/1-1601-son topshirigʻi ijrosi yuzasidan Oʻzbekistonda 
PISA 2022-o‘quvchilarni xalqaro baholash dasturining asosiy sinov jarayonlari 2022-yil 21-apreldan 7-mayga qadar oʻtkazildi. 
PISA 2022 tadqiqoting asosiy sinovida Oʻzbekistonning 14 ta hududidan tanlab olingan 202 ta maktab direktorlari soʻrovnomalarda va mazkur maktablarning oʻquvchilari matematik savodxonlik, oʻqish savodxonligi, 
tabiiy-ilmiy savodxonlik hamda kreativ fikrlash yoʻnalishlarida baholash testlarida va soʻrovnomalarda ishtirok etdilar.
PISA 2022 tadqiqoti natijalarini tahlil qilish doirasida Iqtisodiy hamkorlik va taraqqiyot tashkiloti (OECD) va Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasi oʻrtasida Oʻzbekistonning ushbu tadqiqotida ishtirokini taʼminlash boʻyicha imzolangan shartnomaning 1-bandiga muvofiq 2023-yil 
8-maydan 29-sentabr sanasiga qadar Fransiyaning Parij shahrida “Yetakchi tahlilchi” (Lead Analyst) dasturi oʻtkazildi. Dastur doirasida Iqtisodiy hamkorlik va taraqqiyot tashkiloti (OECD) va PISA Milliy jamoasi (National team) hamkorlikda faoliyat olib borildi hamda Oʻzbekistonning PISA 2022 tadqiqoti natijalariga bagʻishlangan Milliy hisobot (National Report) tayyorlash jarayonlari amalga oshirildi. 
Milliy hisobotni tayyorlashda xalqaro maʼlumotlar bazasidan (International Database) foydalanildi. Shuningdek tadqiqotda ishtirok etgan mamlakatlar bilan solishtirma tahlillar olib borildi. Oʻzbekistonning PISA 2022 tadqiqotdagi natijalarini oʻzaro tahlil qilish maqsadida ishtirokchi mamlakatlar qatoridan Birlashgan Arab Amirliklari, Gruziya, Marokash, Moldova Respublikasi, Mongoliya, Ozarbayjon (Boku), Qozogʻiston Respublikasi, Turkiya, Shimoliy Makedoniya,  Vyetnam davlatlari benchmarkinglar sifatida tanlab olindi hamda Milliy hisobotda solishtirma tahlillar amalga oshirildi.
Maʼlumot uchun xalqaro va milliy hisobotdan oʻrin olgan dastlabki tahlillar natijalariga koʻra, Oʻzbekistondagi oʻquvchilarning matematik savodxonlik yoʻnalishi boʻyicha oʻrtacha koʻrsatkichi 364 ball (72 oʻrin), oʻqish savodxonligi yoʻnalishida 336 ball (80-oʻrin), tabiiy-ilmiy savodxonlik yoʻnalishi boʻyicha esa 355 ballni (80-oʻrin) tashkil etadi. Bu natijalar oʻz navbatida OECD oʻrtacha koʻrsatkichlaridan matematika yoʻnalishida 108 ball, tabiiy-ilmiy savodxonlik yoʻnalishida 130 ball, oʻqish savodxonligi yoʻnalishi boʻyicha esa OECD oʻrtacha koʻrsatkichidan 140 ballga farqli hisoblanadi. 
Shuningdek, tahlillarda Taʼlimning barqaror rivojlanish maqsadlari (SDG, 4.1-maqsad)ga nisbatan monitoringi uchun oʻlchanadigan umumtaʼlim maktabini tamomlashda oʻqish va matematika yoʻnalishlarida oʻquvchilardan kutilayotgan savodxonlikning minimal darajasi, maktablar joylashgan hududlar (masalan, qishloq va shahar), oʻquvchilarning jinsi va ijtimoiy-iqtisodiy va madaniy holati indeksi (ESCS), ularning maktabgacha taʼlim tashkilotlariga borganlik holati, oʻquvchilarning taʼlim olishlari uchun yaratilgan sharoitlar yuzasidan amalga oshirildi. 
Taʼlimning barqaror rivojlanish maqsadlari (SDG, 4.1-maqsad)ga nisbatan monitoringi uchun oʻlchanadigan oʻrta maktabni tamomlashda kutilayotgan oʻqish va matematika boʻyicha malakalarning minimal darajasi sifatida 2-daraja qaraladi, shunga muvofiq:
· Oʻzbekistondagi oʻquvchilarning 19% ga yaqini matematika boʻyicha 2 yoki undan yuqori darajaga erishgan (OECD oʻrtachasi: 69%);
· Oʻquvchilarning 14% ga yaqini oʻqish boʻyicha 2 yoki undan yuqori darajaga erishgan (OECD oʻrtachasi: 74%)
· Oʻquvchilarning qariyb 19% tabiiy fanlar boʻyicha 2 yoki undan yuqori darajaga erishgan (OECD oʻrtacha: 76%).
Iqtisodiy-ijtimoiy va madaniy holatning PISA indeksi (ESCS) boʻyicha Oʻzbekistonda oʻquvchilarning 25 foizi (eng katta ulush) ijtimoiy-iqtisodiy miqyosda 4-xalqaro kvintilda boʻlgan, yaʼni ular 2022-yilda PISA tadqiqotida ishtirok etgan eng kam taʼminlanganlar qatorida ham, eng badavlat oʻquvchilar qatorida ham emas. Ularning matematika boʻyicha oʻrtacha bali 368 ballni tashkil etdi. Shuningdek, Oʻzbekistonda ijtimoiy-iqtisodiy jihatdan yuqori boʻlgan oʻquvchilar (ijtimoiy-iqtisodiy holat boʻyicha yuqori 25 foiz) matematika fanidan 22 ballga ijtimoiy-iqtisodiy jihatdan quyi oʻquvchilardan (quyi 25 foiz) yaxshiroq natija koʻrsatdilar. 
Matematika, oʻqish va tabiiy fanlar boʻyicha oʻgʻil bolalar va qizlarning natijalari:
PISA 2022 tadqiqotida oʻgʻil bolalar matematika boʻyicha qizlardan 
6 ballga oʻzib ketgan boʻlsa, oʻqish boʻyicha qizlar oʻgʻil bolalardan 22 ballga yaxshiroq natija koʻrsatdilar. Maʼlumot uchun dunyo miqyosida matematika boʻyicha 40 ta davlat/iqtisodiyotda oʻgʻil bolalar qizlardan, yana 17 ta davlat/iqtisodiyotda qizlar oʻgʻil bolalardan oʻzib ketgan, qolgan 24 tasida esa sezilarli farq aniqlanmagan. 
Oʻzbekistonda oʻquvchilarning 67 foizi maktabgacha taʼlim muassasalarida bir yil yoki undan koʻproq vaqt davomida qatnashganliklarini bildirgan (OECD oʻrtacha: 94%).
Bir sinfda takror oʻqish
Oʻzbekistonda oʻquvchilarning qariyb 6 foizi kamida bir marta bir sinfda takror oʻqiganliklarini bildirgan (OECD oʻrtacha: 9%). Qishloq maktablari oʻquvchilarining qariyb 8% bir sinfda takror oʻqishi haqida maʼlum qilgan boʻlsa, shahar maktablari oʻquvchilarining 6% kamida bir marta boshlangʻich, tayanch oʻrta yoki oʻrta maktablarda qayta oʻqiganliklarini maʼlum qilganlar. Oʻzbekistondagi oʻgʻil bolalarning qariyb 9% bir sinfda kamida bir marta takror oʻqigani haqida maʼlumot bergan boʻlsa, qizlarning nisbatan kamroq ulushi (5%) bir sinfda takror oʻqiganliklarini maʼlum qilganlar.
Oʻzbekistonda maktab hayoti — PISA tadqiqoti natijalari asosida
PISA 2022 tadqiqotida ishtirok etgan 15 yoshli oʻzbekistonlik oʻquvchilarning aksariyati 9-sinfda (83%), eng kam ulushi esa 7 va 11-sinflarda (0,1%) oʻqiydi. 10-sinf oʻquvchilarining ulushi 12% ni tashkil etadi, bu 8-sinfdagiga nisbatan koʻpdir (3%). Tadqiqotda ishtirok etgan kasb-hunar maktablarida taʼlim oluvchi 15 yoshli oʻquvchilarning ulushi ham sezilarli darajada (2%). (Maʼlumot uchun OECD mamlakatlarida oʻrtacha koʻrsatkich: 10-sinflar 55%, 9-sinflar 33%) 
Oʻquvchilarning maktabga daxldorlik hissi va hayotdan qoniqishi boʻyicha olib borilgan tahlillar natijasi shuni koʻrsatadiki, Oʻzbekistondagi oʻquvchilarning 86 foizi maktabda oson doʻst orttirishini (OECD oʻrtachasi: 76%) va 71 foizi oʻzini maktabga tegishli deb his qilishini (OECD oʻrtachasi: 75%) maʼlum qildilar. Shu bilan birga, 18% oʻquvchilar maktabda oʻzini yolgʻiz his qilishini va 18% maktabdagi narsalardan chetda qolganligini aytdi (OECD oʻrtachasi: 16% va 17%).
OECD maʼlumotlariga koʻra soʻnggi yillarda koʻplab mamlakatlar va iqtisodiyotlarda oʻquvchilarning hayotdan qoniqish darajasi pasaygan. 2022-yilda Oʻzbekistondagi oʻquvchilarning 10 foizi oʻz hayotlaridan qoniqish hosil qilmasligini maʼlum qilgan: ular hayotdan qoniqish darajasini 0 dan 10 gacha boʻlgan shkala boʻyicha 0 dan 4 gacha baholagan.
Oʻzbekistonda 15% oʻquvchilar maktabga ketayotganda oʻzlarini xavfsiz his qilmayotganini maʼlum qilgan (OECD oʻrtacha: 8%); Oʻquvchilarning 14% maktabda oʻz sinflarida oʻzlarini xavfsiz his qilmasliklarini maʼlum qilishdi (OECD oʻrtacha: 7%); Oʻquvchilarning 20 foizi maktabning boshqa joylarida (masalan, koridor, oshxona, hojatxona) oʻzlarini xavfsiz his qilmasliklarini maʼlum qilishdi (OECD oʻrtacha: 10%). Qizlarning 15% va oʻgʻil bolalarning 19% kamida oyiga bir necha marta zoʻravonlikka duch kelgani haqida maʼlum qildi (OECD oʻrtacha: qizlarning 20% va oʻgʻil bolalarning 21%). 
PISA 2022 tadqiqotida ishtirok etgan oʻquvchilarning o‘qituvchilari haqida maʼlumot
PISA tadqiqotida maktab direktorlaridan maktablardagi oʻqituvchilarning malakasi toʻgʻrisida soʻraldi. Oʻzbekistonda maktab direktorlari bergan maʼlumotga koʻra 90% oʻquvchilar bakalavr darajasi (ISCED 6 daraja)ga, 4% oʻquvchilar magistr darajasi (ISCED 7-daraja)ga ega oʻqituvchilardan taʼlim oladi. Shuningdek, 15 yoshli bolalar oʻqiydigan maktablarda ishlaydigan oʻqituvchilarning qariyb 85% asosiy, 15% esa oʻrindosh sifatida ish bilan taʼminlangan.
Ota-onalarning taʼlimdagi ishtiroki
PISA tadqiqoti doirasida Oʻzbekistondagi maktab direktorlari bergan maʼlumotga koʻra barcha oilalarning deyarli yarmi oʻz tashabbusi bilan (va 63 foizi oʻqituvchi tashabbusi bilan) oʻz farzandining rivojlanishini oʻqituvchi bilan muhokama qilgani haqida maʼlum qilgan.
COVID 19 sababli maktablar yopilgan davrda taʼlim jarayonlari
Oʻzbekistonda ishtirokchi oʻquvchilarning deyarli uchdan bir qismi (35%) COVID-19 sababli maktab binosi uch oydan ortiq vaqt davomida yopilganini maʼlum qilgan. Masofaviy oʻqitish jarayonida Oʻzbekistondagi oʻquvchilarning 40% kamida haftasiga bir marta maktab topshiriqlarini tushunishda, 42% oʻquvchilar esa maktab ishlarida yordam beradigan odamni topishda muammolarga duch kelishgan. Shuningdek, Oʻzbekistonda 31% oʻquvchilar har kuni videomuloqot dasturi boʻyicha jonli virtual darslar orqali qoʻllab-quvvatlanganini, jami oʻquvchilarning atigi 38% har kuni maktabdan biror kim oʻzlarini qanday his qilishlarini soʻrashganligini maʼlum qildilar.
Hozirda PISA 2022 tadqiqoti natijalari chuqurroq tahlil qilinmoqda. Tahlillar natijalari asosida kelgusida amalga oshirilishi belgilangan vazifalar yuzasidan chora-tadbirlar rejasi ishlab chiqilishi hamda mazkur reja asosida taʼlim sifatini yanada takomillashtirish boʻyicha vazifalar amalga oshirilishi belgilangan.

Oʻzbekistonning xalqaro baholash dasturlaridagi ishtiroki hamda natijalari haqida muhim faktlar
Oʻzbekistonning xalqaro tadqiqotlardagi natijalari
PIRLS 2021
Jami ishtirokchilar soni: 57 ta
Jami ishtirokchi maktablar: 13 000 ta
Jami ishtirokchi oʻquvchilar: 400 000 nafar
Jami ishtirokchi oʻqituvchilar: 20 000 nafar
Jami ishtirokchi ota-onalar: 380 000 nafar
Oʻzbekistondagi ishtirokchi maktablar :180 ta 
Oʻzbekistondagi ishtirokchi oʻquvchilar :5846 nafar
Oʻzbekiston natijalari:
Oʻqish savodxonligi 437 ball (48-oʻrin) (PIRLS oʻrtachasi 500 ball)
Eng yuqori natijalar: Singapur (587), Irlandiya (577), Gong Kong (573), Rossiya Federatsiyasi (567) va Shimoliy Irlandiya (566).
Badiiy matnlar: 438 ball
Axborot matnlari: 434 ball
Benchmarklar boʻyicha:
Ilgʻor benchmark (Advanced): 0% (PIRLS oʻrtacha 7%)
Yuqori benchmark (High): 7% (PIRLS oʻrtacha 36%)
Oʻrta benchmark (Intermediate): 34% (PIRLS oʻrtacha 75%)
Quyi benchmark (Low): 70% (PIRLS oʻrtacha 94%)
Ijtimoiy iqtisodiy holatni inobatga olgan holda natijalar:
Yuqori: 474 ball (6 %)
Oʻrta: 445 ball (55%)
Quyi: 421 ball (39%)
Jinslar kesimida oʻrtacha ballar:
Oʻgʻil bolalar: 425 ball (52%) (PIRLS oʻrtacha 493 ball)
Qizlar: 449 ball (48%) (PIRLS oʻrtacha 509 ball)
PISA 2022
Jami ishtirokchilar soni: 81 ta
Jami ishtirokchi oʻquvchilar: 630 000 nafar

Oʻzbekistondagi ishtirokchi maktablar :202 ta
Oʻzbekistondagi ishtirokchi oʻquvchilar :7293 nafar
Oʻzbekiston natijalari:
Matematik savodxonlik 364 ball (72 oʻrin);
Oʻqish savodxonligi 336 ball (80-oʻrin);
Tabiiy-ilmiy savodxonlik 355 ball (80-oʻrin);
TIMSS 2023
IEA tomonidan reprezentativlik tamoyili asosida barcha hududlarni qamrab oluvchi 166 ta maktablar tadqiqotda ishtirok etish uchun namuna sifatida tanlab berilgan maktablarda 2023-yil aprel-may oylarida sinov jarayonlari tashkil etildi. 
Tadqiqotda respublikaning barcha hududlaridan tanlab olingan 166 ta maktablardan jami 8800 nafar oʻquvchilar (shundan, 4450 nafar 4-sinf va 4350 nafar 8-sinf) test va soʻrovnomada ishtiroki taʼminlandi. 
Shuningdek, mazkur maktablarning 166 nafar direktorlari hamda 1035 nafar matematika va tabiiy fanlar boʻyicha oʻqituvchilari soʻrovnomada ishtirok etdi.
Tadqiqot natijalari Taʼlimdagi yutuqlarni baholash xalqaro assotsiatsiyasi (Amsterdam, Gollandiya) tomonidan tahlil qilinib, 2024-yil dekabr oyida eʼlon qilinishi rejalashtirilgan. 
Xalqaro darajada eʼlon qilinishi belgilangan tadqiqot natijalari olinganidan soʻng, kelgusidagi vazifalar boʻyicha chora-tadbirlar ishlab chiqilishi koʻzda tutilgan.
PISA 2025
Maktabgacha va maktab taʼlimi vazirligi hamda Iqtisodiy hamkorlik va taraqqiyot tashkiloti (OECD) oʻrtasida Oʻzbekistonning PISA 2025 tadqiqotida ishtiroki toʻgʻrisida 2023-yil 1-dekabrdagi kelishuv shartnomasi imzolangan. 
PISA 2025 tadqiqotining Tajriba-sinov jarayonlari tasdiqlangan rejaga muvofiq aprel-may oylarida respublikamizning barcha hududlaridan xalqaro talablar asosida tasodifiy tanlab olingan 83 ta maktablarda oʻtkazildi hamda 4518 nafar oʻquvchilarning tadqiqotdagi ishtiroki taʼminlandi. Tajriba-sinovda oʻquvchilarning ishtirok etish koʻrsatkichi 97,39 % ni tashkil qildi.
PISA 2025 tadqiqotining tajriba-sinov maʼlumotlari Iqtisodiy hamkorlik va taraqqiyot tashkiloti (OECD), PISA 2025 tadqiqotining xalqaro pudratchi tashkiloti Avstraliya taʼlim tadqiqotlari Kengashi (ACER)ga taqdim etildi.
2024-yil iyun-iyul oylarida oʻquvchilarning ochiq strukturalangan savollarga bergan javoblarini kodlashtirish (baholash) jarayonlari amalga oshirildi. Mazkur jarayonlar A.Avloniy nomidagi milliy-tadqiqot instituti tomonidan xalqaro talablarga muvofiq tashkil etildi.
Bugungi kunda PISA 2025 tadqiqotining Asosiy sinov jarayonlariga tayyorgarlik koʻrilmoqda. Unda respublikamiz boʻylab 200 dan ortiq maktablar va mazkur maktablarning 7000 dan ortiq oʻquvchilari ishtirok etishi rejalashtirilgan.
PIRLS 2026
Oʻzbekistonning PIRLS 2026 tadqiqotidagi ishtirokini taʼminlash maqsadida Maktabgacha va maktab taʼlimi vazirligi hamda IEA (Taʼlim sohasidagi yutuqlarni baholash xalqaro assosiatsiyasi) oʻrtasida shartnoma  imzolangan. 
Maʼlumot uchun, PIRLS 2026 tadqiqotining Tajriba-sinov jarayonlari 
2025-yil aprel-may oylarida, Asosiy sinov jarayonlari esa 2026-yil aprel-may oylarida oʻtkazilishi rejalashtirilgan. Ushbu tadqiqot ishtirokchi mamlakat/iqtisodiyotlari soni 62 tani tashkil etadi. 
